JR เปิดงบ Q1 กวาดกำไร 53 ลบ. ย้ำเป้ารายได้ปีนี้โต 20% ลุ้นครึ่งปีหลังคว้างานสายไฟลงดิน
JR เปิดงบไตรมาาส 1/65 กวาดกำไร 53 ลบ. ย้ำเป้ารายได้ปีนี้โต 15-20% ลุ้นครึ่งปีหลังคว้างานสายไฟลงดินตามแนวรถไฟฟ้าสาย “สีเหลือง-ชมพู” ดัน Backlog แตะหมื่นลบ. ทยอยรับรู้รายได้ยาวถึงปี 68
JR เปิดงบไตรมาาส 1/65 กวาดกำไร 53 ลบ. ย้ำเป้ารายได้ปีนี้โต 15-20% ลุ้นครึ่งปีหลังคว้างานสายไฟลงดินตามแนวรถไฟฟ้าสาย “สีเหลือง-ชมพู”
12 พ.ค. 2565

บริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยนายจรัญ วิวัฒน์เจษฎาวุฒิ ประธานเจ้าหน้าที่บริหาร JR ผู้ประกอบธุรกิจให้บริการออกแบบ จัดหา ก่อสร้างและติดตั้งงานระบบไฟฟ้าและระบบสื่อสารโทรคมนาคม เปิดเผยว่า ผลการดำเนินงานในไตรมาส 1/2565 (สิ้นสุดวันที่ 31 มีนาคม 2565) บริษัทฯมีรายได้รวม 549.95 ล้านบาท เพิ่มขึ้น 6.59% เทียบช่วงเดียวกันของปีก่อน มีกำไรสุทธิ 52.68  ล้านบาท
“ผลการดำเนินงานของบริษัทฯ ผ่านจุดต่ำสุดตั้งแต่ไตรมาส 4/2564 ไปแล้ว เห็นได้จากตัวเลขรายได้ที่เติบโตอย่างแข็งแกร่ง เทียบกับไตรมาสก่อนหน้า หลังจากในช่วงก่อนหน้าได้รับผลกระทบจากการแพร่ระบาดของโควิด-19 โดยปัจจุบันงานมีความคืบหน้าดีขึ้น หลังปัญหาแรงงานของผู้รับเหมาฯหลักที่คลี่คลาย”
สำหรับแผนการดำเนินงานในปี 2565 แม้ยังคงต้องเผชิญกันการแพร่ระบาดของโควิด-19 กลายพันธุ์ แต่บริษัทฯ ยังคงเชื่อมั่นว่าจะสามารถรักษาการเติบโตของธุรกิจเอาไว้ได้ โดยตั้งเป้าหมายรายได้เติบโต 15-20% เทียบปีที่ผ่านมา สนับสนุนให้ผลการดำเนินงานสร้างสถิติสูงสุดใหม่ต่อเนื่อง
โดยในไตรมาส 1/2565 มีปริมาณในมือรอรับรู้รายได้ (Backlog) กว่า 4,144  ล้านบาท คาดทยอยรับรู้ได้ในปีนี้ประมาณ 50% ส่วนที่เหลือจะรับรู้ในปีถัดไป ยังไม่นับรวมงานโครงการใหม่ที่จะเข้าประมูลเพิ่มเติมอีก
ส่วนในช่วงครึ่งหลังของปีนี้บริษัทฯ มีโอกาสได้งานใหม่เพิ่ม ได้แก่ โครงการเปลี่ยน สายไฟฟ้าอากาศเป็นสายไฟฟ้าใต้ดินตามแนวรถไฟฟ้าสายสีเหลืองและชมพูเฟสที่ 2 มูลค่ากว่า 6,000 ล้านบาท รวมถึงล่าสุดการจับมือกับ บริษัท พลังงานบริสุทธิ์ จำกัด (มหาชน) หรือ EA และการไฟฟ้านครหลวง (กฟน.) พัฒนาสถานีชาร์จ EBus รวมถึงการเปลี่ยนอุปกรณ์สื่อสารแนวรถไฟฟ้าสีม่วงใต้ ซึ่งคาดว่าจะช่วยหนุนให้งานในมือรอรับรู้รายได้ (Backlog) ขยับขึ้นแตะ 10,000 ล้านบาท ภายในปีนี้ รองรับการเติบโตยาวถึงปี 2568